Page:Ludus Coventriae (1841).djvu/42



Adam. Holy ffadyr blyssyd thou be, ffor I may walke in welthe anow, I ffynde datys gret plenté, And many ffele frutes ful every bow; Alle this wele is ȝevyn to me, And to my wyf that on me lowh, I have no nede to towche ȝon tre, Aȝens my lordys wyl to werke now; I am a good gardenere; Every frute of ryche name, I may gaderyn with gle and game, To breke that bond I were to blame That my lord bad me kepyn here.

Eva. We may bothe be blythe and glad, Oure lordys comaundement to fulfylle, With ffele frutys be we ffayr ffad, Woundyr dowcet and nevyr on ille. Every tre with frute is sprad, Of them to take as plesyth us tylle, Oure wytte were rakyl and ovyr don bad, To fforfete ageyns oure lordys wylle In ony wyse. In this gardeyn I wyl go se, Alle the ffloures of fayr bewté, And tastyn the frutes of gret plenté. That be in paradyse.